b'\n_START_ARTICLE_\nCatosenteret\n_START_PARAGRAPH_\nCatoSenteret er et rehabilitetsenter som ligger i Son, 50 km s\xc3\xb8r for Oslo._NEWLINE_CatoSenteret har siden 1998 gitt tilbud innen kompleks rehabilitering som en del av Spesialisthelsetjenesten. Siden 2003 har Catosenteret ogs\xc3\xa5 gitt tilbud innen arbeidsrettet rehabilitering (ARR). Senteret tar imot pasienter direkte fra sykehus, etter s\xc3\xb8knad fra prim\xc3\xa6rleger via Sentral Enhet Rehabilitering eller gjennom avtaler med NAV. I noen tilfeller s\xc3\xb8kes pasienter inn via forsikringsselskap eller de betaler oppholdet selv. Et rehabiliteringstilbud kan ogs\xc3\xa5 omfatte tilbud til p\xc3\xa5r\xc3\xb8rende. Senteret tar i mot barn, voksne og familier._NEWLINE_CatoSenteret har fagpersonell best\xc3\xa5ende av sosionom, ergoterapeut, hjelpepleier, lege, sykepleier, idrettspedagog, psykiatrisk sykepleier, fysioterapeut, klinisk ern\xc3\xa6ringsfysiolog og fritidsleder. Logoped og pedagog/l\xc3\xa6rer er ogs\xc3\xa5 tilknyttet tverrfaglig team.\n_START_SECTION_\nHistorie\n_START_PARAGRAPH_\nId\xc3\xa9en om \xc3\xa5 bygge rehabiliteringssenteret startet allerede i 1987. Thor Bj\xc3\xb8rn Lie var initiativtaker. Eiendommen Sofienlund s\xc3\xb8r for Sunnaas sykehus ble kj\xc3\xb8pt til form\xc3\xa5let og Stiftelsen Sofienlund etablert. Stiftelsen er en ideell organisasjon med form\xc3\xa5l \xc3\xa5 bedre rehabiliteringstilbudet for ulykkesskadde og kronisk syke i Norge. Imidlertid lot planene seg ikke realisere p\xc3\xa5 Nesodden, og senteret ble bygget i Son i samarbeid med Vestby kommune. Etableringen ble finansiert gjennom loddsalg arrangert av Stiftelsen Sofienlund og BilPluss Lotteriet. B\xc3\xa5de egenkapital og store deler av driftskapitalen er skaffet til veie gjennom loddsalg og bidrag fra privatpersoner og kommuner._NEWLINE_Den 6. oktober 1996 startet byggeprosjektet, og den 7. februar 1997 ble en modell av senteret d\xc3\xb8pt p\xc3\xa5 utstillingen \xc2\xabHelse for Alle\xc2\xbb. Cato Zahl Pedersen ga senteret sitt navn, og den 4. juni 1998 ble senteret offisielt \xc3\xa5pnet av Akershus fylkes varaordf\xc3\xb8rer, Hildur Horn \xc3\x98yen. Fra 2004 er navnet p\xc3\xa5 senteret endret til Stiftelsen CatoSenteret.\n_START_SECTION_\nOrganisasjonsform\n_START_PARAGRAPH_\nSenteret er organisert som en stiftelse, en \xc2\xabnon-profit\xc2\xbb-organisasjon. Eventuelle overskudd brukes til \xc3\xa5 bedre tilbudet for brukere og ansatte. Stiftelsen eier b\xc3\xa5de bygningsmassen og tomten p\xc3\xa5 29,5 m\xc3\xa5l. Styret i stiftelsen best\xc3\xa5r av styreleder, 1 representant fra Stiftelsen Sofienlund, 1 representant fra Vestby kommune, 1 brukerrepresentant og 2 ansatterepresentanter.\n_START_SECTION_\nCatoSenterets Venner\n_START_PARAGRAPH_\nCatoSenterets Venner er et eget foretak som ble stiftet i 2001. Finansieringen av senteret var ikke p\xc3\xa5 plass og det ble n\xc3\xb8dvendig \xc3\xa5 starte en redningsaksjon. Erik Dahl som hadde en sterkt trafikkskadet s\xc3\xb8nn og de to sonspolitikerne Ragnhild Bogstrand og Bente Bakke fikk et m\xc3\xb8te med dav\xc3\xa6rende helseminister Tore T\xc3\xb8nne og sikret dermed Statens medvirkning med 3 millioner. Venneforeningen ble stiftet for \xc3\xa5 sikre midler til driften av senteret og har siden 2001 gitt en rekke gaver til forskjellige form\xc3\xa5l til glede for brukerne. Dette er midler som ligger utenfor de offentlige midlene senteret f\xc3\xa5r over offentlige budsjetter. Venneforeningen har v\xc3\xa6rt med p\xc3\xa5 \xc3\xa5 finansiere buss og b\xc3\xa5t, sikkerhetsutstyr til sj\xc3\xb8livsaktiviteter, utstyr til hobby- og aktivitetsrom, klatreutstyr, terrassem\xc3\xb8bler osv., totalt gaver i st\xc3\xb8rrelsesorden kr 500\xc2\xa0000 som bedrer leke- og aktivitetstilbudet for brukerne, b\xc3\xa5de i fritiden og som et ledd i rehabiliteringen. CatoSenterets Venner har eget styre.'